
Hármas könyvelés a blokklánc technológia alkalmazásával

Kulcsszavak: Blokklánc, számvitel, könyvelés, automatizálás, innováció
Dolgozatomban a könyvelés történetének rövid összefoglalása és a blokklánc technológia alapfogalmainak ismertetése után bemutatom Ian Grigg által 2005-ben megfogalmazott (majd 2024-ben újradolgozott) blokklánc segítségével történő könyvelés alapjait és a tranzakciók titkosítására használt Hawk-modellt rávilágítva arra, hogy mekkora potenciál rejlik a blokklánc pénzügyi és számviteli felhasználásában. Külön foglalkozok a felmerülő kihívásokkal, és az azokra irányuló lehetséges megoldási javaslatokkal.
A hipotézis szerint a blokklánc technológia számviteli területen való felhasználásával a jelenlegi kettős könyvviteli rendszert kiegészítheti a „hármas könyvelés” elve, amely egy hitelesítő blokklánc alapú főkönyv bevezetésével megbízhatóbbá, átláthatóbbá és automatizálhatóbbá teheti a könyvelés menetét.
A téma feldolgozásához primer kutatási módszertan keretében egy, a blokklánccal foglalkozó magyar IT vállalkozás cégvezetőjével (DLabs Kft.) készített interjúanyagból próbálom a technológia jelenlegi állását és határait felmérni, a magyar bankszektorban készített interjúban (OTP Bank) körül járni a vállalati rugalmasságot és egy számviteli szakember segítségével (SONEAS Vegyipari Kft.) megismerni a számviteli szakma szempontjait.
A dolgozatban bemutatásra kerül, hogy a blokklánc technológia felhasználásában rengeteg automatizációs lehetőség rejlik, amivel csökkenthetnénk az adminisztratív terhet a számviteli szakembereken, így gyorsabb és hatékonyabb munkavégzést eredményezne, míg a felszabaduló humán erőforrást pedig át lehetne csoportosítani emberi szemet igénylő feladatokhoz, ezzel javítva a könyvelések és értékelések minőségét.
Az automatizációnak és a felgyorsuló könyvelési mechanizmusoknak köszönhetően megközelíthetjük a valós idejű könyvelést, ami átláthatóbb főkönyveket és pénzügyi adatokat vonz maga után, hisz valós idejű pénzügyi adatok alapján tudnának döntést hozni a vállalatok.
A blokklánc technológia sajátosságainak köszönhetően a különböző kriptográfiai módszerek megmásíthatatlan főkönyvet eredményeznének, így az üzleti bizalom növekedne, és gyökereiben változtatná meg a könyvvizsgálói szakmát.
 



